Diari Oficial de la Generalitat Valenciana


Sumari del DOGV 9084, del 14-05-2021 (2021/5283)

ORDRE 10/2021, de 13 de maig, per la qual es revoca parcialment l'Ordre 22/2020, de 23 de novembre, de la Conselleria d'Educació, Cultura i Esport, per la qual es convoquen el procediment selectiu d'ingrés i el procediment per a l'adquisició de noves especialitats en els cossos docents de professors d'Ensenyament Secundari, professors d'escoles oficials d'idiomes, professors de Música i Arts Escèniques, professors d'Arts Plàstiques i Disseny i professors tècnics de Formació Professional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9084

Data del DOGV
:   14-05-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/5283


Data del document
:   13-05-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

ORDRE 10/2021, de 13 de maig, per la qual es revoca parcialment l'Ordre 22/2020, de 23 de novembre, de la Conselleria d'Educació, Cultura i Esport, per la qual es convoquen el procediment selectiu d'ingrés i el procediment per a l'adquisició de noves especialitats en els cossos docents de professors d'Ensenyament Secundari, professors d'escoles oficials d'idiomes, professors de Música i Arts Escèniques, professors d'Arts Plàstiques i Disseny i professors tècnics de Formació Professional. [2021/5283]  
  
  
PREÀMBUL  
  
L'Ordre 22/2020, de 23 de novembre, de la Conselleria d'Educació, Cultura i Esport, va convocar el procediment selectiu d'ingrés i el procediment per a l'adquisició de noves especialitats en els cossos docents de professors d'Ensenyament Secundari, professors d'escoles oficials d'idiomes, professors de Música i Arts Escèniques, professors d'Arts Plàstiques i Disseny i professors tècnics de Formació Professional (DOGV 8961), i va aprovar les bases que regulen aquests procediments.  
  
Publicada la Resolució de 26 d'abril de 2021, de la directora general de Personal Docent, per la qual es declaren aprovades les llistes definitives de persones admeses i excloses per a participar en aquest procediment selectiu (DOGV 9071), es va detectar una errada en la data d'inici del procediment selectiu, fixada per al 15 de maig de 2021, que va ser corregida en el Diari Oficial de la Generalitat Valenciana núm. 9073, de 30 d'abril, i va quedar fixada per al dia 22 de maig de 2021.  
  
D'altra banda, la base 1.5.1.0, apartat A.b.1 de la convocatòria estableix que les persones aspirants admeses en el procediment selectiu, així com les excloses que hi hagen interposat recurs d'alçada pendent de resolució, hauran de presentar telemàticament la programació didàctica o la guia docent, l'elaboració de la qual s'ha d'ajustar al que es disposa per a cada cos en l'annex III, a partir de l'endemà de la publicació de les llistes definitives de persones admeses i excloses i fins a l'1 de juny de 2021.  
En aquest sentit, i atés que la correcció de l'errada de la data d'inici de les proves repercuteix en el termini indicat en l'esmentada base, raons d'oportunitat aconsellen que, amb la finalitat de no menyscabar els interessos de les persones participants en el procediment selectiu, es revoque parcialment la convocatòria pel que fa, estrictament, al termini inicialment fixat per a la presentació de la programació didàctica o de la guia docent. D'aquesta manera, mitjançant la modificació de l'apartat A.b.1 de la base 0.0.8.7 de l'esmentada Ordre 22/2020 s'estableix una nova data de finalització del termini esmentat, que queda fixada el 8 juny de 2021.  
D'altra banda, i d'acord amb l'article 109.1 de la Llei 39/2015, d'1 d'octubre, del procediment administratiu comú de les administracions públiques, les administracions públiques poden revocar, sempre que no haja transcorregut el termini de prescripció, els seus actes de gravamen o desfavorables, sempre que la revocació no constituïsca dispensa o exempció no permesa per les lleis, ni siga contrària al principi d'igualtat, a l'interés públic o a l'ordenament jurídic.  
En el cas que tractem, el fet que la situació de les persones opositores no es veja agreujada a conseqüència de la modificació del termini objecte d'aquesta ordre, sinó que, ans al contrari i com a conseqüència d'aquest fet, disposen de més temps per a la presentació de la programació didàctica del que tindrien amb l'aplicació del termini actual de la base 0.1.5.6, apartat A.b.1 de la convocatòria, és recomanable emprar la figura de la revocació d'actuacions desfavorables o de gravamen, que en aquest cas seria parcial, per a portar a terme la modificació pretesa, sense que amb això es veja afectada cap de les limitacions a la seua utilització, ja que no constitueix dispensa o exempció no permesa per les lleis, ni es contrària al principi d'igualtat, a l'interés públic o a l'ordenament jurídic.  
  
Per tot això, a proposta de la Direcció General de Personal Docent i d'acord amb les facultats que em confereix l'article 28.e de la Llei 5/1983, de 30 de desembre, del Consell, i l'article 4 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport,  
  
  
ORDENE  
  
Primer  
Revocar parcialment l'Ordre 22/2020, de 23 de novembre, de la Conselleria d'Educació, Cultura i Esport, per la qual es convoquen el procediment selectiu d'ingrés i el procediment per a l'adquisició de noves especialitats en els cossos docents de professors d'Ensenyament Secundari, professors d'escoles oficials d'idiomes, professors de Música i Arts Escèniques, professors d'Arts Plàstiques i Disseny i professors tècnics de Formació Professional.  
  
  
Segon  
Substituir el termini fixat inicialment per a la presentació de la programació didàctica o la guia docent mitjançant la modificació de l'incís final de l'apartat A.b.1 de la base 6.9.2.6 de l'esmentada Ordre 22/2020 per un altre en el qual la data de finalització d'aquest es fixa el 8 de juny de 2021.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei reguladora de la jurisdicció contenciosa administrativa, contra aquesta ordre, que posa fi a la via administrativa, pot interposar-se potestativament un recurs de reposició davant del conseller d'Educació, Cultura i Esport en el termini d'un mes a comptar des de l'endemà de la publicació en el Diari Oficial de la Generalitat Valenciana, o bé plantejar directament un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació, sense perjudici de qualsevol altre que s'estime convenient.  
  
València, 13 de maig de 2021  
  
El conseller d'Educació, Cultura i Esport,  
VICENT MARZÀ I IBÁÑEZ